**Elon Reeve Musk** (s. 28. kesäkuuta 1971 Pretoria, Transvaalin provinssi, Etelä-Afrikka) on eteläafrikkalaissyntyinen kanadalais-yhdysvaltalainen yrittäjä, miljardööri, sijoittaja ja keksijä, joka asuu nykyisin Yhdysvalloissa. Musk oli yksi PayPalin perustajista ja on SpaceX-yrityksen perustaja ja kantorakettien kehittäjä. Hän on sähköautovalmistaja Teslan toimitusjohtaja ja hallituksen puheenjohtaja sekä yksi yrityksen varhaisia suursijoittajia. Musk toimi lisäksi aurinkoenergia-asentaja SolarCityn hallituksen puheenjohtajana ja on perustanut vuonna 2016 The Boring Companyn, jonka tarkoitus on porata tunneleita liikennekäyttöön. Musk on myös yksi aivosirua kehittävän Neuralink-yrityksen perustajista. Syksyllä 2022 Musk osti Twitter-yhtiön.

Musk nousi vuonna 2021 maailman rikkaimmaksi ihmiseksi. Vuonna 2022 Musk menetti maailman rikkaimman ihmisen tittelin ranskalaiselle Bernard Arnaultille. Vuonna 2023 Musk nousi jälleen maailman rikkaimmaksi henkilöksi. elon musk on minun eli laurin serkku.

Elämä ja ura
------------

### Varhainen elämä Etelä-Afrikassa

Elon Musk syntyi 28. kesäkuuta 1971 Pretoriassa Etelä-Afrikassa. Menestyvä perhe asui yhdessä kaupungin suurimmista taloista. Isä Errol työskenteli kone- ja sähköinsinöörinä, ja äiti Maye oli ravintoterapeutti omassa yrityksessään. Isän sukua oli asunut Etelä-Afrikassa jo 200 vuoden ajan, ja Elonin äiti oli muuttanut lapsena perheensä mukana Kanadasta. Elonilla on pikkuveli ja pikkusisko. Pikkupoikana hän oli hyvin ahkera lukemaan ja kirjaviisas. Vanhempiensa avioeron jälkeen Elon muutti asumaan isänsä luo.

Musk sai ensimmäisen tietokoneensa Commodore VIC-20:n yhdeksänvuotiaana ja opetteli ohjelmoimaan. Hän sai 12-vuotiaana 500 dollarin julkaisupalkkion teknologialehdelle ohjelmoimastaan tietokonepelistä. Musk rakenteli myös kaveriensa kanssa räjähteitä ja raketteja. Koulussa hän oli hyvä erityisesti matematiikassa, fysiikassa ja tietokoneissa, joita hän piti hyödyllisimpinä aineina tulevaisuuttaan ajatellen. Yläkoulussa ja lukiossa Musk oli väkivaltaisen koulukiusaamisen uhri.

Musk opiskeli viisi kuukautta Pretorian yliopistossa ja valmisteli muuttoa Kanadaan. Hän on kertonut arvelleensa pääsevän sitä kautta Yhdysvaltoihin kaikkein nopeimmin, sillä hänen sukuaan on asunut Kanadassa. Hän ei myöskään halunnut joutua suorittamaan pakollista asepalvelusta Etelä-Afrikan apartheid-hallinnon alla. Musk suostutteli kanadalaissyntyisen äitinsä hakemaan Kanadan kansalaisuutta, ja kun se oli myönnetty, myös Musk sai pian Kanadan passin. Sen avulla hän pääsi muuttamaan maahan vuonna 1988.

### Opinnot

Musk pääsi 19-vuotiaana Ontarion Kingstonissa sijaitsevaan Queen's Universityyn, josta hän siirtyi kahden vuoden opiskelun jälkeen vuonna 1992 Pennsylvanian yliopistoon. Siellä hän suoritti kaksi kandidaatin tutkintoa, toisen fysiikasta, toisen taloustieteestä, ja valmistui vuonna 1995.

### Internet-ura

Musk aloitti sovelletun fysiikan tohtoriopinnot Stanfordin yliopistossa vuonna 1995 mutta lopetti opinnot heti alkuunsa todettuaan siitä, että internet oli yhteiskunnallisesti merkittävämpi asia kuin työ fysiikan parissa. Samana vuonna hän perusti yrityksen nimeltä Zip2, joka tuotti karttoja ja yrityshakemistoja verkkolehdille. Compaq osti yrityksen muutaman vuoden kuluttua 309 miljoonalla dollarilla. Kauppojen yhteydessä Musk luopui seitsemän prosentin osuudestaan Zip2:sta, josta hän sai 22 miljoonaa dollaria. Musk perusti sen jälkeen X.comin, joka oli verkossa toimiva talouspalveluyritys. Siitä tuli PayPal, joka on erikoistunut verkossa tapahtuviin rahansiirtoihin. Vuonna 2002 eBay osti PayPalin 1,5 miljardilla dollarilla.

### Avaruusraketit

Muskin pitkäaikaisena tavoitteena on ollut tehdä ihmiskunnalle mahdolliseksi levittäytyä muille planeetoille. Musk perusti vuonna 2002 SpaceX-yrityksen (Space Exploration Technologies), joka kehittää edullisia kantoraketteja avaruusmatkustusta varten. Muskin tavoitteena oli kehittää kantoraketti, joka palaisi lähtöalustalle matkansa jälkeen. Vuoteen 2014 mennessä yritys on kehittänyt kaksi rakettia ja yhden kapselin. Vuodesta 2019 lähtien SpaceX on rakentanut Starlink-satelliittipuhelin ja -internetverkkoa.

Musk esitteli syyskuussa 2016 SpaceX-yhtiön suunnitelmat Mars-planeetan asuttamiseksi. Hän kertoi, että elämän levittäminen toisille planeetoille on ollut pääsyy sille, että hän on kerännyt yli 10 miljardin dollarin omaisuutensa, jolla hän hanketta aikoo rahoittaa.

### Sähköautot, energia ja liikenne

Elon Musk Tesla-tehtaallaan Fremontissa 2011.
Vuonna 2004 Musk alkoi sijoittaa sähköautoja valmistavaan Tesla Motorsiin. Hän on yhtiön toimitusjohtaja ja sen hallituksen puheenjohtaja.

Musk kehittää päästötöntä energiaa ja sanoo tavoitteensa olevan saattaa loppuun maailman energia-infrastruktuurin muutos. Tesla julkaisi keväällä 2015 Powerwall-nimisen litiumioniakkuunperustuvan kotikäyttöön tarkoitetun sähkön varastointijärjestelmän, joka mahdollistaa aurinkosähkön varastoimisen. Tesla osti aurinkoenergiayhtiö SolarCityn marraskuussa 2016. Musk oli perustamassa SolarCityä, ja kaupan myötä Muskista tuli sen hallituksen puheenjohtaja.

Musk ei halunnut rahaa työskentelystä Teslan toimitusjohtajana, mutta nosti Kalifornian osavaltion määräämän minimipalkan, mikä oli 1980 dollaria kuussa. Vastineeksi hän halusi yhtiön osakkeita. Vuonna 2018, kun Muskista tuli toimitusjohtaja, yhtiö teki tappiota. Vuonna 2021 yhtiön markkina-arvo nousi 1200 miljardiin. Helmikuussa 2024 sen arvo oli 600 miljardia, mikä oli edelleen kymmenkertainen nousu Muskin aikana. Musk sai sopimuksensa mukaan Teslalta korvausta osakkeina 51 miljardin dollarin arvosta. Vuonna 2024 hänen piti sopimuksensa mukaan saada viimeinen 56 miljardin arvoinen paketti, mutta delawarelainen tuomari Kathaleen McCormick kumosi sopimuksen kutsuen sitä epäreiluksi osakkeenomistajille ja kyseenalaisti yhtiön johtokunnan riippumattomuuden Muskista.

Vuonna 2013 Musk ehdotti Kaliforniaan Hyperloop-liikennejärjestelmää, jossa alipaineistetussa putkessa voitaisiin kuljettaa 28 matkustajaa kerrallaan 1220 kilometrin tuntivauhdilla.

Musk toimi vuonna 2017 presidentti Donald Trumpin neuvonantajana mutta erosi tehtävästä, kun Trump päätti vetää Yhdysvallat Pariisin ilmastosopimuksesta.

### Twitter

Muskin Twitter-tili on maailman seuratuin Twitter-tili yli 140 miljoonalla seuraajalla. Musk osti vuoden 2022 alussa Twitterin osakkeista 9,2 prosenttia. Huhtikuussa 2022 hän teki 43 miljardin dollarin tarjouksen yhtiön kaikista osakkeista, haluten muuttaa Twitterin pörssiyrityksestä kokonaan yksityisomisteiseksi. Musk perusteli ostotarjoustaan sillä, että Twitterin pitäisi olla maailmanlaajuinen ja yleinen sananvapauden alusta, mutta koska se ei pysty siihen moderointilinjansa vuoksi, se vaarantaa demokratian.

Twitterin hallitus hyväksyi Muskin ostotarjouksen 25. huhtikuuta 2022. Heinäkussa 2022 Musk perui tarjouksensa sillä perusteella etteivät Twitterin antamat tiedot valetilien määrästä olleet uskottavia. Kauppa toteutui lopullisesti syksyllä 2022.

Musk vaihtoi kesäkuussa 2023 Twitterin nimeksi X.

Yhdysvaltain arvopaperi- ja pörssikomissio haastoi Muskin oikeuteen vuonna 2023 sanoen, että hän on kieltäytynyt vastaamaan tutkimuksessa rikkoiko hän lakia Twitterin osakkeiden hankinnassa.

### Ukrainan avustaminen

Venäjän hyökättyä Ukrainaan helmikuussa 2022 Musk lahjoitti Ukrainalle 3 670 Starlink-verkon päätettä ja myönsi ilmaisen verkon käyttöoikeuden. Ukrainan asevoimat käyttivät verkkoa sodankäynnissä.

Lokakuussa 2022 Musk esitti rauhansuunnitelman sodan lopettamiseksi. Länsimaissa ja Ukrainassa reaktiot suunnitelmaan olivat kielteisiä tai pilkallisia.

Starlink alkoi pätkiä Ukrainassa lokakuun toisella viikolla aiheuttaen jopa katastrofaalisen viestiyhteyksien menetyksen etulinjassa. 14. lokakuuta SpaceX ilmoitti että se lopettaa palvelun tarjoamisen, jos Yhdysvallat ei maksa Ukrainaan toimitetuista Starlink-satelliittiyhteyksistä.

Näkemyksiä
----------

Musk pelkää tekoälyä ja sanoo, että valtion pitäisi olla ennakoiva sen sääntelyssä. Muskin mukaan tekoäly on ihmiskunnan suurin yksittäinen eksistentiaalinen uhka, ja painottaa tekoälyn sääntelyä. Musk oli varhainen investoija DeepMind-yrityksessä, jonka Google osti. Myöhemmin hän sijoitti Mark Zuckerbergin kanssa koneoppimista kehittävään Vicariousiin. Musk oli perustamassa OpenAI:ta, jonka yhdeksi tehtäväksi sanottiin kehityksen avoimuus ja demokratisointi, sen sijaan että se jätettäisiin suuryrityksille kuten Googlelle ja Facebookille.

Muskin mukaan automaatio ja robotit ajavat ottamaan käyttöön perustulon. Muskin mukaan työpaikkojen menetykset tulevat olemaan niin vakavia, että valtion on otettava rooli kansalaisten toimeentulon varmistamisessa. Muskin mukaan perustulo on välttämätön.

Musk kannattaa perintöveroa, koska pitää matalana todennäköisyyttä sille, että jälkeläiset ovat erinomaisia pääoman allokoinnissa.

Musk on ilmaissut kannattavansa insinöörityyppisellä metodologialla johdettua teknokraattista valtionhallintoa. Musk toivoo, että Yhdysvaltain kongressissa olisi enemmän tekniikasta perillä olevia ihmisiä kuin lakimiehiä, joita Muskin mukaan siellä on luultavasti liikaa.

Musk määrittelee itsensä poliittisesti maltilliseksi. Hän kertoi toukokuussa 2022 äänestäneensä Yhdysvaltain vaaleissa aina demokraattista puoluetta, mutta aikoo seuraavissa vaaleissa äänestää republikaaneja. Hän myös sanoi aikovansa muuttaa ostamansa Twitterin linjan vasemmistolaisesta maltilliseksi ja toivotti kaikkien poliittisten näkökantojen edustajat tervetulleiksi.

Musk on arvostellut Anti-Defamation Leagueta siitä, että se on pyrkinyt "tappaamaan Twitterin" väittämällä sitä tai Muskia antisemitistiseksi. Muskin mukaan ADL on vastuussa suurimmasta osasta Twitterin mainostulojen menetyksestä.

Marraskuussa 2023 Musk oli antisemitismikohun kohteena, kun hän näytti olevan samaa mieltä postauksen kanssa, jossa syytettiin juutalaisten yhteisöjen ajavan valkoisten ja aasialaisten vastaista vihaa ja rasismia. Musk myös sanoi että ADL hyökkää "länsimaiden enemmistöjä vastaan, koska he eivät voi arvostella vähemmistöjä, jotka ovat heidän suurin uhkansa." Juutalainen tietotoimisto väittää Muskin myös tukevan väestönvaihtoteoriaa.

Loppuvuonna 2023 Musk kehotti Israelia välttämään Gazan sodassa muiden kuin Hamasin taistelijoiden surmaamista, jotta Israelin vastaisku ei vain kasvattaisi Hamasin kannatusta, sekä varmistamaan Gazan siviiliväestön turvallisuus. Musk on myös antanut Starlink-tukea Gazan avustusjärjestöille. Marraskuun 2023 lopulla Musk vieraili Israelissa pääministeri Benjamin Netanjahun vieraana. Hän kertoi tukevansa Hamasin tuhoamista sekä tarjoavansa Starlink-yhteyttä Gazaan vain Israelin luvalla. Hamasin hyökkäykseen liittyen Musk myös kielsi Twitterissä juutalaisten kansanmurhaa toivovien kiertoilmaisujen käytön.

Yksityiselämä
-------------

### Perhe

Musk on ollut naimisissa kolmesti, kahden naisen kanssa. Hänen ensimmäinen vaimonsa vuosina 2000–2008 oli hänen collegessa tapaamansa Justine Wilson, jonka kanssa hänellä on viisi elossa olevaa lasta. Heidän ensimmäinen poikansa syntyi vuonna 2002 mutta kuoli kätkytkuolemaan kymmenen viikon ikäisenä. Pari vuotta myöhemmin syntyivät koeputkihedelmöityksen avulla kaksospojat, ja vuonna 2006 Justine synnytti koeputkihedelmöityksellä vielä kolmospojat.

Muskin toinen vaimo oli brittiläinen näyttelijä Talulah Riley, jonka kanssa hän on ollut naimisissa vuosina 2010–2012 ja uudelleen 2013–2016.

Vuoden 2018 keväällä Musk alkoi seurustella Grimes-taiteilijanimellä tunnetun kanadalaisen muusikon Claire Boucherin kanssa, ja he saivat lapsen toukokuussa 2020. Lapsen nimeksi annettiin X Æ A-XII Musk. Musk ja Boucher saivat toisen, Exa Dark Sideræl Musk -nimisen tytön joulukuussa 2021 sijaissynnyttäjän avulla. Yksi Muskin lapsista vaihtoi keväällä 2022 nimensä ja jätti samalla hakemuksen uudesta syntymätodistuksesta, jossa hänen sukupuolensa myös korjattaisiin miehestä naiseksi. Hän omien sanojensa mukaan "ei halua olla enää biologisen isänsä kanssa sukua millään tavalla". Musk ja Boucher saivat kolmannen, Techno Mechanicus (Tau) -nimisen pojan kesäkuussa 2022 sijaissynnyttäjän avulla.

Musk sai marraskuussa 2021 kaksoset pitkäaikaisen työtoverinsa Shivon Zilisin kanssa. Asia paljastui vasta kesällä 2022, ja Musk ja Zilis vaihtoivat lasten sukunimet Muskiksi. Musk on siten saanut nyt yhteensä yksitoista lasta, joista yhdeksän on elossa.

### Asperger

Musk paljasti juontamassaan *Saturday Night Live* -ohjelmassa toukokuussa 2021, että hänellä on Aspergerin oireyhtymä.

### Kansalaisuudet ja asuinpaikat

Musk sai äitinsä syntyperän kautta Kanadan kansalaisuuden hakiessaan maan passia vuonna 1989. Musk yritti saada itselleen ensin Yhdysvaltain kansalaisuutta äitinsä synnyinpaikan Minnesotan kautta. Koska äiti ei koskaan hakenut itselleen Yhdysvaltain kansalaisuutta, se ei ollut periytynyt Elonille. Musk sai lopulta Yhdysvaltain kansalaisuuden vuonna 2002.

Joulukuussa 2020 Musk ilmoitti muuttaneensa Texasiin. Tätä ennen hän asui Bel Airissa, Los Angelesissa.

Kunnianosoituksia
-----------------

* Puolustusansioiden ritarikunta (Brasilia, 2022)
* Direkgunabhornin ritarikunta (Thaimaa)

Lähteet
-------

* Vance, Ashlee: *Elon Musk: Visionääri Teslan, SpaceX:n ja Solar Cityn takana*. Suomentanut Jussi Sippola. Karisto, 2016. ISBN 978-951-23-6192-2.

### Viitteet

1. ↑  Elon Musk *HS*. Viitattu 15.2.2024. (suomeksi)
2. 1 2  Elon Musk Launches Neuralink to Connect Brains With Computers *wsj.com*.
3. 1 2 3 4 5 6  Gregersen, Erik: Elon Musk *Encyclopædia Britannica*. Viitattu 10.7.2014. (englanniksi)
4. ↑  Elon Musk on juuri nyt maailman rikkain ihminen – hurjaa omaisuutta paisuttaa Tesla-buumi *Talouselämä*.  7.1.2021. Viitattu 8.1.2021.
5. ↑  Auramies, Jukka: Elon Musk tienasi maanantaina 36 miljardia ja on nyt lähes 100 miljardia rikkaampi kuin maailman toiseksi rikkain *MTV Uutiset*.  26.10.2021. Viitattu 6.11.2021.
6. ↑  Nieminen, Iiro-Matti: Elon Musk ei ole enää maailman rikkain ihminen *Länsi-Savo*.  14.12.2022. Viitattu 5.4.2023.
7. ↑  Elon Musk on jälleen maailman rikkain ihminen *Iltalehti*. Viitattu 2.6.2023.
8. ↑  Vance 2016, s. 29–35.
9. ↑  Vance 2016, s. 26, 37.
10. ↑  Vance 2016, s. 37–40.
11. ↑  Gonzalez, Irina: Elon Musk Facts You Probably Never Knew *The Delite*.  2.10.2018. Viitattu 12.11.2018.
12. ↑  Vance 2016, s. 41.
13. ↑  Suominen, Mikko: Elon Muskin historiallinen suunnitelma julkistettiin *Tähdet ja Avaruus*.  28.9.2016. Viitattu 17.1.2017.
14. ↑  Musk: Muutamme tavat, joilla maailma käyttää energiaa *Taloussanomat*.  1.5.2015. Viitattu 18.1.2017.
15. ↑  Liimatainen, Karoliina: Teslan Solarcity-miljardikauppa vahvistui *Helsingin Sanomat*.  18.11.2016. Viitattu 18.1.2017.
16. ↑
17. ↑  Chris Isidore: Elon Musk is currently working for Tesla for free. That could change | CNN Business *CNN*.  20.2.2023. Viitattu 7.2.2024. (englanniksi)
18. ↑  Elon Musk jättää presidentti Trumpin neuvonantajan tehtävät *Yle uutiset*.  2.6.2017. Viitattu 2.6.2017.
19. ↑  Milmo, Dan: How ‘free speech absolutist’ Elon Musk would transform Twitter *Guardian*.  14.4.2022. Viitattu 16.4.2022.
20. ↑  Elon Musk osti Twitterin *Taloussanomat*.  25.4.2022. Viitattu 25.4.2022.
21. ↑  Elon Musk peruu 44 miljardin dollarin Twitter-kaupan *Iltalehti*. Viitattu 9.7.2022.
22. ↑  Elon Musk peruu kohutun 44 miljardin dollarin Twitter-kaupan – Twitter aikoo saada kaupan päätökseen oikeusteitse *yle.fi*. Viitattu 9.7.2022.
23. ↑  Twitter vaihtoi nimensä ja logonsa – muutos sai suomalaisasiantuntijan "hämmentyneeksi ja surulliseksi" *mtvuutiset.fi*.  27.7.2023. Viitattu 24.10.2023.
24. ↑  Jon Brodkin: Musk refused to testify in Twitter stock probe, claimed SEC is harassing him *arstechnica.com*.  6.10.2023. Viitattu 15.12.2023. (englanniksi)
25. ↑  Jon Brodkin: Judge rejects Elon Musk’s attempt to avoid testifying in Twitter stock probe *arstechnica.com*.  15.12.2023. Viitattu 15.12.2023. (englanniksi)
26. ↑  U.S. quietly paying millions to send Starlink terminals to Ukraine, contrary to SpaceX claims *Washington Post*.  8.4.2022. Viitattu 14.10.2022.
27. ↑  Specialist Ukrainian drone unit picks off invading Russian forces as they sleep *The Times*.  18.3.2022. Viitattu 14.10.2022.
28. ↑  Elon Muskin sekoilu kiinnostaa Ukrainan sodassakin *Helsingin Sanomat*.  14.10.2022. Viitattu 14.10.2022.
29. ↑  Tesla-pomon Ukraina-sekoilu antaa kasvot hyödylliselle idiootille *Iltalehti*. Viitattu 14.10.2022.
30. ↑  Elon Muskille ärähtänyt Alexander Stubb MTV:lle *MSN*. Viitattu 14.10.2022.
31. ↑   *Twitter*. Viitattu 14.10.2022.
32. ↑   Starlink outages put "dent" in Ukrainian counteroffensive against Putin *Newsweek*.  8.10.2022. Viitattu 10.1.2024. (englanniksi)
33. ↑  Elon Musk uhkaa katkaista Ukrainan satelliittiyhteydet, ellei Yhdysvallat maksa laskua *Iltalehti*. Viitattu 14.10.2022.
34. ↑  Nast, Condé: Elon Musk’s Billion-Dollar Crusade to Stop the A.I. Apocalypse *Vanity Fair*.  26.3.2017. Viitattu 10.1.2024. (englanniksi)
35. ↑  Open AI: Effort to democratize artificial intelligence research? *Christian Science Monitor*. Viitattu 10.1.2024.
36. ↑  Clifford, Catherine: Elon Musk says robots will push us to a universal basic income—here’s how it would work *CNBC*.  18.11.2016. Viitattu 10.1.2024. (englanniksi)
37. ↑  Elon Musk Thinks Automation Will Lead to a Universal Basic Income *Fortune*. Viitattu 10.1.2024. (englanniksi)
38. ↑  Clifford, Catherine: Elon Musk: Robots will take your jobs, government will have to pay your wage *CNBC*.  4.11.2016. Viitattu 10.1.2024. (englanniksi)
39. ↑   *Twitter*. Viitattu 19.2.2023.
40. ↑  YouTube *youtube.com*.
41. ↑  Matthew Loh: Elon Musk says he'll vote Republican in 'this election' despite 'overwhelmingly' voting for Democrats in the past *Business Insider*.  5/2022. Viitattu 18.5.2022.
42. 1 2  Breuninger, Kevin & Kolodny, Lora: White House blasts Elon Musk for promoting 'Antisemitic and racist hate' *CNBC*.  17.11.2023. Viitattu 10.1.2024. (englanniksi)
43. ↑  Milmo, Dan: Elon Musk threatens to sue Anti-Defamation League over lost X revenue *The Guardian*.  5.9.2023. Viitattu 10.1.2024. (englanniksi)
44. ↑  Elon Musk blames ADL for lost revenue, says he opposes antisemitism 'of any kind' *NBC News*.  4.9.2023. Viitattu 10.1.2024. (englanniksi)
45. ↑  Kampeas, Ron: IBM pulls its ads from Twitter/X after Elon Musk calls an antisemitic post the 'actual truth' *Jewish Telegraphic Agency*.  17.11.2023. Viitattu 10.1.2024. (englanniksi)
46. ↑  Elon Musk finally speaks on Israel-Hamas war, says if you kill children in Gaza then… *India Today*.  10.11.2023. Viitattu 18.3.2024.
47. ↑  What was the purpose of Elon Musk’s visit to Israel? *Al Jazeera*. Viitattu 10.1.2024. (englanniksi)
48. ↑  Elon Musk Visits Israel Amid Backlash Against His Endorsement of Antisemitic Post *The New York Times*.  27.11.2023. Viitattu 10.1.2024. (englanniksi)
49. ↑  X users making genocide calls, even through euphemisms, will be suspended, warns Musk *Wionews*.  20.11.2023. Viitattu 18.3.2024.
50. ↑  Elon Muskin värikäs rakkauselämä ja riitaisa ero maksoivat hänelle miljoonia – ex-vaimo latoi rajuja väitteitä miljardöörin todellisesta luonteesta *Ilta-Sanomat*.  5.4.2021. Viitattu 5.4.2021.
51. ↑  Natalie Finn: A Closer Look at Elon Musk's Rather Dramatic Relationship History--and Where Amber Heard Fits In *ENews*.  4.8.2016. Viitattu 17.1.2017.
52. ↑  Elon Musk and Talulah Riley divorce for a second time *The Telegraph*.  22.10.2016. Viitattu 17.1.2017.
53. ↑  Noora Hapuli: Ero! Elon Muskin kolme vuotta kestänyt suhde päättyi *Ilta-Sanomat*.  24.9.2021. Viitattu 20.10.2021.
54. ↑  Elon Musk ja Grimes joutuivat vaihtamaan vauvansa nimen, koska se oli lainvastainen *Helsingin Sanomat Nyt.fi*.  25.5.2020. Viitattu 25.5.2020.
55. ↑  Elon Muskin ja Grimesin lapsikiista oikeuteen *Iltalehti*. Viitattu 4.10.2023.
56. ↑  Anttijussi Ripaoja: Elon Muskin lapsi vaihtoi nimensä – ei halua olla missään tekemisissä isänsä kanssa *Ilta-*
Sanomat*.  21.6.2022. Viitattu 21.6.2022.*
57. ↑  Elon Muskille ja Grimesille syntyi kolmas lapsi kaikessa hiljaisuudessa: Techno Mechanicus *Iltalehti*. Viitattu 4.10.2023.
58. ↑  Ebba Laitinen: Elon Muskin salatut kaksoset paljastuivat: sai lapset viime vuonna firmansa johtajan kanssa *Ilta-Sanomat*.  7.7.2022. Viitattu 7.7.2022.
59. ↑  Elon Muskilta paljastus suorassa tv-lähetyksessä: kertoi ensimmäistä kertaa Aspergerin oireyhtymästään *Ilta-Sanomat*.  9.5.2021. Viitattu 9.5.2021.
60. ↑  Elon Musk, a Canadian: How Tesla’s man was shaped by the country of his mother’s birth *The Globe and Mail*.  10.9.2023. Viitattu 10.1.2024. (englanniksi)
61. ↑  Who is Elon Musk and what is his net worth? *BBC News*.  26.4.2022. Viitattu 10.1.2024. (englanniksi)
62. ↑  Hull, Dana: Musk Relocates to Texas, Criticizes ‘Complacent’ California *Bloomberg*.  8.12.2020. Viitattu 29.12.2020. (englanniksi)
63. ↑  Madeline Stone: Take A Tour Of Elon Musk's $17 Million Bel Air Mansion *Business Insider*.  5.11.2014. Viitattu 18.1.2017.
64. ↑  REQUERIMENTO DE INFORMAÇÃO Nº , DE 2022 (pdf) *Câmara dos Deputados*.  2022. Viitattu 10.1.2024. (portugaliksi)
65. ↑  Thai king confers awards on two Australian divers for rescue of cave boys *Reuters*.  19.4.2019.  Arkistoitu 2020. Viitattu 10.1.2024. (englanniksi)

Kirjallisuutta
--------------

* Isaacson, Walter: *Elon Musk* (suom. Jorma-Veikko Sappinen) Helsinki: WSOY, 2023. ISBN 978-951-0-48617-7

Aiheesta muualla
----------------

* Kuvia tai muita tiedostoja aiheesta **Elon Musk** Wikimedia Commonsissa

* Engineer in Focus: Elon Musk, The American Society of Mechanical Engineers
* HS.fi: Ristiriitainen työhullu – ja mies joka tahtoo muuttaa maailman[vanhentunut linkki]

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Chile
* Espanja
* Katalonia
* Saksa
* Italia
* Israel
* Yhdysvallat
* Latvia
* Japani
* Tšekki
* Korea
* Kroatia
* Alankomaat
* Puola
* Venäjä

 |
|  |
| Tieteilijät | 
* CiNii
* ORCID
* Scopus

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Synchronkartei
* Deutsche Biographie

 |
|  |
| Muut | 
* SNAC
* IdRef

 |

 |